Sprendimas netenka galios 2021-03-27:

Klaipėdos rajono savivaldybės taryba, Sprendimas

Nr. T11-97, 2021-03-25, paskelbta TAR 2021-03-26, i. k. 2021-05970

Dėl Priėmimo į Klaipėdos rajono savivaldybės bendrojo ugdymo mokyklas tvarkos aprašo patvirtinimo

Suvestinė redakcija nuo 2021-02-02 iki 2021-03-26

Sprendimas paskelbtas: TAR 2012-03-29, i. k. 2012-00640

KLAIPĖDOS RAJONO SAVIVALDYBĖS TARYBA

SPRENDIMAS

DĖL PRIĖMIMO Į KLAIPĖDOS RAJONO SAVIVALDYBĖS BENDROJO UGDYMO MOKYKLAS TVARKOS APRAŠO IR MOKYKLŲ APTARNAVIMO TERITORIJŲ PATVIRTINIMO

2012 m. kovo 29 d. Nr. T11-174

Gargždai

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo (1994-07-07 Nr. I-533, 2000-10-12 Nr. VIII-2018 redakcija) 16 straipsnio 3 dalies 9 punktu, 18 straipsnio 1 dalimi, Lietuvos Respublikos švietimo įstatymo (1991-06-25 Nr. I-1489, 2011-03-17 Nr. XI-1281) 29 straipsnio 2 dalimi, švietimo ir mokslo ministro 2004-06-25 įsakymu Nr. ISAK-1019 (2011-07-20 įsakymo Nr. V-1369 redakcija) „Dėl priėmimo į valstybinę ir savivaldybės bendrojo ugdymo, profesinę mokyklą bendrųjų kriterijų sąrašo patvirtinimo, n u s p r e n d ž i a:

1. Patvirtinti priėmimo į Klaipėdos rajono savivaldybės bendrojo ugdymo mokyklas tvarkos aprašą (pridedama).

2. Patvirtinti Klaipėdos rajono savivaldybės bendrojo ugdymo mokyklų aptarnavimo teritorijas (pridedama).

3. Laikyti netekusiu galios Klaipėdos rajono savivaldybės tarybos 2007 m. birželio 28 d. sprendimą Nr. T11-116 „Dėl priėmimo į Klaipėdos rajono savivaldybės bendrojo lavinimo mokyklas tvarkos ir mokyklų aptarnavimo teritorijų patvirtinimo“.

4. Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vaclovas Dačkauskas

PATVIRTINTA

Klaipėdos rajono savivaldybės tarybos

2012 m. kovo 29 d. sprendimu Nr. T11-174

(Klaipėdos rajono savivaldybės tarybos 2018 m.

vasario 22 d. sprendimo Nr. T11-74 redakcija)

PRIĖMIMO Į KLAIPĖDOS RAJONO SAVIVALDYBĖS BENDROJO UGDYMO MOKYKLAS TVARKOS APRAŠAS

I SKYRIUS

BENDROSIOS NUOSTATOS

1. Priėmimo į Klaipėdos rajono savivaldybės bendrojo ugdymo mokyklas tvarkos aprašas (toliau – Aprašas) nustato asmenų priėmimą mokytis Klaipėdos rajono savivaldybės bendrojo ugdymo mokyklose priėmimo kriterijus, dokumentus, kuriuos turi pateikti į mokyklą priimami asmenys ir (ar) jų tėvai (globėjai, rūpintojai), prašymų ir kitų dokumentų priėmimo vietą, prašymų registravimo ir asmenų priėmimo tvarką.

2. Apraše vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

3. Aprašas parengtas vadovaujantis:

3.1. Lietuvos Respublikos švietimo įstatymo 29 straipsniu;

3.2. Priėmimo į valstybinę ir savivaldybės bendrojo ugdymo, profesinę mokyklą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2011 m. liepos 20 d. įsakymu Nr. V-1369;

3.3. Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768.

4. Kiekvienais kalendoriniais metais iki kovo 31 d. Klaipėdos rajono savivaldybės taryba (toliau – Savivaldybės taryba) bendrojo ugdymo mokykloms (atskirai – jų skyriams, filialams, jei jie įregistruoti kitose gyvenamosiose vietovėse) nustato kiekvienos klasės klasių skaičių ir mokinių skaičių jose, priešmokyklinio ugdymo grupių ir vaikų skaičiaus vidurkį grupėse kitiems mokslo metams. Jei sudaro jungtines klases, tai nustato, iš kokių klasių sudaroma jungtinė klasė, ir nurodo kiekvienos klasės mokinių skaičių. Iki rugsėjo 1 d. klasių (grupių) ir mokinių skaičių patikslina:

4.1. jei iš tai mokyklai priskirtos aptarnavimo teritorijos prašymų mokytis bendrojo ugdymo mokykloje skaičius yra didesnis nei buvo nustatytas iki kovo 31 d., mokinių, klasių ir (ar) priešmokyklinio ugdymo grupių skaičius, neperkeliant mokinių mokytis į antrą pamainą ir nepažeidžiant higienos normų, didinamas;

4.2. jei bendrojo ugdymo mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių ir (ar) grupių skaičius mažinamas.

5. Mokyklos direktorius iki kovo 1 d. pateikia Švietimo skyriui motyvuotą prašymą dėl klasių komplektų skaičiaus nustatymo, o iki rugpjūčio 5 d. klasių komplektų skaičių patikslina, nurodydamas kiekvienos komplektuojamos klasės mokinių skaičių.

6. Aktualiems, priėmimo į Savivaldybės bendrojo ugdymo mokyklas tvarkos apraše nenumatytiems atvejams nagrinėti Klaipėdos rajono savivaldybės administracijos direktoriaus įsakymu sudaroma Priėmimo į Savivaldybės bendrojo ugdymo mokyklas apraše nenumatytų atvejų komisija. Komisijos darbo reglamentą tvirtina Savivaldybės taryba (1 priedas).

II SKYRIUS

PRIĖMIMO Į BENDROJO UGDYMO MOKYKLAS KRITERIJAI

7. Asmenys į mokyklas mokytis pagal bendrojo ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu

Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“.

8. Į bendrąją mokyklą mokytis pagal priešmokyklinio ugdymo programą, pradinio ugdymo programą, pagrindinio ugdymo programos pirmąją ir antrąją dalis pirmumo teise priimami toje mokykloje mokytis pageidaujantys asmenys, gyvenantys mokyklai priskirtoje aptarnavimo teritorijoje. Į likusias laisvas vietas klasėse (grupėse) gali būti priimti asmenys, negyvenantys mokyklos aptarnavimo teritorijoje: pirmumo teise priimami asmenys, dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai ir seserys, ir arčiausiai mokyklos gyvenantys asmenys.

9. Priešmokyklinis ugdymas pradedamas teikti vaikui, kai tais kalendoriniais metais jam sueina 6 metai. Priešmokyklinis ugdymas gali būti teikiamas anksčiau tėvų (globėjų) sprendimu, bet ne anksčiau, negu vaikui sueina 5 metai.

10. Pagal pradinio ugdymo programą vaikas pradedamas ugdyti, kai jam tais kalendoriniais metais sueina 7 metai. Pradinis ugdymas pradedamas vaikui teikti vienais metais anksčiau, kai vaikas tėvų (globėjų) sprendimu buvo ugdomas pagal priešmokyklinio ugdymo programą metais anksčiau, kaip nurodyta Švietimo įstatymo 8 straipsnio 3 dalyje.

11. Jei yra laisvų vietų, tėvų (globėjų, rūpintojų) ir vaikų pageidavimu į bendrąją mokyklą mokytis pagal priešmokyklinio, pradinio ugdymo programą ir pagrindinio ugdymo programos pirmąją ir antrąją dalis gali būti priimami mokiniai, negyvenantys mokyklai priskirtoje aptarnavimo teritorijoje ar gyvenantys kitoje savivaldybėje.

12. Bendrąją bendrojo ugdymo mokyklą mokytis pagal vidurinio ugdymo programą asmenys renkasi patys. Į mokyklą pirmumo teise priimami asmenys, pageidaujantys tęsti mokymąsi pagal vidurinio ugdymo programą, baigę joje pagrindinio ugdymo programą. Jei norinčiųjų yra daugiau nei laisvų mokymosi vietų, pirmiausia priimami asmenys, gyvenantys savivaldybės, kurioje yra mokykla, teritorijoje, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi pagal vidurinio ugdymo programą ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus).

13. Asmenys, dėl įgimtų ar įgytų sutrikimų turintys specialiųjų ugdymosi poreikių, priimami į arčiausiai savo gyvenamosios vietos esančias valstybines ir savivaldybių mokyklas, vykdančias bendrojo ugdymo programas ir jas pritaikančias šiems mokiniams. Asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių, priimami į bendrojo ugdymo mokyklų specialiojo ugdymo skyrius, specialiąsias klases (grupes).

14. Lietuvos Respublikos piliečiai ir užsieniečiai, grįžę ar atvykę nuolat ar laikinai gyventi Lietuvos Respublikoje, nemokantys valstybinės kalbos, į bendrojo ugdymo mokyklas priimami vadovaujantis Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800 „Dėl Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašo patvirtinimo“.

15. Asmuo, baigęs užsienio valstybės, tarptautinės organizacijos bendrojo ugdymo programą ar jos dalį, priimamas mokytis bendra tvarka pagal pateiktus dokumentus, kurie įteisina mokymosi pasiekimus, pripažįstami mokinio mokymosi rezultatai ir jie įskaitomi. Mokykla tuo atveju, kai asmuo yra baigęs tarptautinę pradinio ar pagrindinio ugdymo programą ar jos dalį, tačiau neturi dokumento, įteisinančio mokymosi pasiekimus, nustato jo mokymosi pasiekimų atitiktį mokymosi pasiekimams, numatytiems Bendrosiose ugdymo programose; prireikus organizuojamas įgytų pasiekimų patikrinimas.

III SKYRIUS

PRIĖMIMO DOKUMENTŲ PATEIKIMAS

16. Prašymai pradėti mokytis bendrojo ugdymo mokykloje kitais mokslo metais pagal ugdymo programas ir dokumentai, nurodyti Nuosekliojo mokymosi pagal bendrojo ugdymo programas tvarkos apraše, pateikiami tik į vieną pasirinktą Savivaldybės bendrojo ugdymo mokyklą. Pirmąją prašymų mokytis kitais mokslo metais registravimo dieną nustato Savivaldybės administracijos direktorius įsakymu. Ši data gali keistis kiekvienais kalendoriniais metais, atsižvelgiant į ugdymo proceso organizavimo tais mokslo metais ypatumus.

Punkto pakeitimai:

Nr. T11-12, 2021-01-28, paskelbta TAR 2021-02-01, i. k. 2021-01821

17. Prašymai ir kiti dokumentai registruojami vadovaujantis Dokumentų tvarkymo ir apskaitos taisyklėmis.

18. Prašymus už asmenį iki 14 metų mokyklų vadovams teikia vienas iš tėvų (globėjų, rūpintojų). 14–18 metų asmenys prašymus pateikia, turėdami vieno iš tėvų (globėjų, rūpintojų) rašytinius sutikimus.

19. Prašymai mokykloje registruojami prašymų registravimo knygoje (registre), kurioje turi būti šios skiltys: eilės numeris, prašymo įregistravimo data, pageidaujančio mokytis asmens vardas ir pavardė, gyvenamosios vietos adresas, pageidaujama mokytis klasė, pastabos apie taikomą priėmimo pirmumą, žyma apie priėmimą (nepriėmimą).

20. Už pateiktų duomenų teisingumą atsako pateikėjas teisės aktų nustatyta tvarka.

21. Rezultatai apie priėmimą mokytis bendrojo ugdymo mokykloje skelbiami ne vėliau kaip birželio 20 d. viešai ir mokyklos interneto svetainėje.

IV SKYRIUS

PRIĖMIMO VYKDYMAS

22. Mokinių priėmimą vykdo mokyklos vadovas ir mokinių priėmimo komisija (toliau – Priėmimo komisija).

23. Priėmimo komisijos sudėtį nustato mokyklos direktorius įsakymu.

24. Pirmame Priėmimo komisijos posėdyje renkamas pirmininkas, sekretorius. Mokyklos direktorius negali būti Priėmimo komisijos pirmininkas.

25. Priėmimo komisijos posėdis yra teisėtas, jei jame dalyvauja ne mažiau kaip du trečdaliai narių. Nutarimai priimami Priėmimo komisijos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja šiam Aprašui ir kitiems teisės aktams.

26. Priėmimo komisija:

26.1. vykdo mokinių priėmimą kitiems mokslo metams;

26.2. nagrinėja mokyklos direktoriui pateiktus priėmimo dokumentus;

26.3. sudaro priimamų asmenų sąrašą, tvirtina jį protokoliniu nutarimu ir teikia mokyklos direktoriui;

26.4. teikia siūlymus mokyklos direktoriui dėl priėmimo proceso tobulinimo.

27. Mokyklos direktorius:

27.1. organizuoja, esant poreikiui, asmenų gyvenamųjų vietų patikras pagal Aprašo 8 punktą;

27.2. vertina Priėmimo komisijos pateiktus priimamų asmenų sąrašus ir juos tvirtina įsakymu;

27.3. nagrinėja asmenų skundus, pareiškimus, apeliacijas, esant poreikiui, pasitelkia Priėmimo komisiją;

27.4. informuoja asmenis, kurių prašymai nebuvo patenkinti, nurodydamas priežastis;

27.5. vykdo pavienį asmenų priėmimą, esant poreikiui, pasitelkia Priėmimo komisiją;

27.6. teikia siūlymus Savivaldybės administracijos direktoriui ar Švietimo skyriui dėl aptarnavimo teritorijų, klasių komplektavimo ir šio Aprašo pakeitimo.

28. Asmenų priėmimas mokykloje įforminamas mokymo sutartimi.

29. Mokymo sutartis sudaroma iki pirmosios asmens mokymosi dienos konkrečios ugdymo programos laikotarpiui.

30. Mokymo sutartyje nurodomos sutarties šalys, ugdymo programa, šalių įsipareigojimai, sutarties terminas, sutarties keitimo, nutraukimo pagrindai ir padariniai.

31. Mokymo sutartis sudaroma dviem vienodą juridinę galią turinčiais egzemplioriais, kuriuos pasirašo mokyklos vadovas ir prašymo teikėjas: už asmenį iki 14 metų – vienas iš tėvų (globėjų, rūpintojų), 14–18 metų asmuo – turėdamas vieno iš tėvų (globėjų, rūpintojų) rašytinį sutikimą.

32. Mokymo sutartis registruojama mokymo sutarčių registracijos žurnale (registre). Vienas sutarties egzempliorius įteikiamas prašymą pateikusiam asmeniui.

33. Sudarius mokymo sutartį, asmuo įregistruojamas mokinių registre ir mokyklos vadovo įsakymu jis paskiriamas į klasę.

V SKYRIUS

BAIGIAMOSIOS NUOSTATOS

34. Aprašas skelbiamas bendrojo ugdymo mokyklų interneto svetainėse.

35. Vykdant priėmimo į mokyklas priežiūros eigą ir šiam procesui pasibaigus, rezultatai skelbiami Klaipėdos rajono savivaldybės interneto svetainėje.

–––––––––––––––––––––––

Priėmimo į Klaipėdos rajono savivaldybės

bendrojo ugdymo mokyklas tvarkos aprašo

1 priedas

PRIĖMIMO Į KLAIPĖDOS RAJONO SAVIVALDYBĖS BENDROJO UGDYMO MOKYKLAS NENUMATYTŲ ATVEJŲ KOMISIJOS DARBO REGLAMENTAS

I SKYRIUS

BENDROSIOS NUOSTATOS

1. Priėmimo į Klaipėdos rajono savivaldybės bendrojo ugdymo mokyklas nenumatytų atvejų komisijos darbo reglamentas (toliau – Reglamentas) nustato Priėmimo į Klaipėdos rajono savivaldybės bendrojo ugdymo mokyklas tvarkos apraše nenumatytiems atvejams nagrinėti komisijos (toliau – Komisija) tvarką, funkcijas ir teises.

2. Komisija savo veikloje vadovaujasi Priėmimo į Klaipėdos rajono savivaldybės bendrojo ugdymo mokyklas tvarkos aprašu (toliau – Aprašas), patvirtintu Klaipėdos rajono savivaldybės tarybos sprendimu.

3. Komisiją sudaro Klaipėdos rajono savivaldybės administracijos direktorius.

4. Komisiją sudaro pirmininkas ir keturi nariai. Trys nariai skiriami iš Mokyklų vadovų asociacijos Klaipėdos rajono skyriaus deleguotų atstovų, du – iš Klaipėdos rajono savivaldybės administracijos. Komisijos sekretoriumi skiriamas Švietimo skyriaus specialistas.

II SKYRIUS

KOMISIJOS FUNKCIJOS IR TEISĖS

5. Komisija:

5.1. nagrinėja asmenų rašytinius prašymus ir juos papildančius dokumentus, sąlygojančius išimtinį mokinių priėmimą;

5.2. priima protokolinius sprendimus dėl Apraše nenumatytų asmenų priėmimo į mokyklas atvejų;

5.3. nagrinėja asmenų skundus, pareiškimus, susijusius su priėmimu į mokyklas;

5.4. teikia siūlymus Savivaldybės administracijos direktoriui, Švietimo skyriui dėl priėmimo į mokyklas procesų tobulinimo, Aprašo pakeitimo.

6. Komisijos posėdžius šaukia pirmininkas. Posėdis yra teisėtas, jei jame dalyvauja ne mažiau kaip du trečdaliai narių. Į Komisijos posėdžius gali būti kviečiami asmenys pristatyti, paaiškinti arba papildyti Komisijai pateiktus prašymus.

7. Komisijos protokoliniai sprendimai priimami Komisijos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, laikoma, kad sprendimas nepriimtas. Sprendimai yra teisėti, jei neprieštarauja teisės aktams.

8. Komisijos darbas grindžiamas kolegialiu klausimų svarstymu, teisėtumo, objektyvumo ir nešališkumo principais.

9. Komisija, vykdydama savo funkcijas, turi teisę:

9.1. gauti papildomus duomenis ir (ar) dokumentus, reikalingus sprendimui priimti, iš prašymus pateikusių asmenų, mokyklų, kitų kompetentingų institucijų;

9.2. prireikus prašyti patikslinti pateiktą informaciją.

10. Komisijos narys, vykdydamas savo funkcijas, privalo:

10.1. užtikrinti informacijos, susijusios su jo veikla Komisijoje, konfidencialumą;

10.2. nusišalinti nuo svarstymo klausimų, kurie yra susiję su Komisijos nariu ryšiais, neleidžiančiais priimti objektyvių sprendimų.

11. Komisijos sekretorius (Švietimo skyriaus specialistas) informuoja narius apie organizuojamą posėdį ne vėliau kaip prieš 3 dienas iki posėdžio pradžios, teikia reikalingą informaciją Komisijos nariams, jeigu reikia svarstomu klausimu papildomos medžiagos, ją parengia, protokoluoja Komisijos posėdžius ir informuoja suinteresuotus asmenis ar mokyklas apie Komisijos priimtus sprendimus.

12. Asmenys Komisijai skirtus rašytinius prašymus ir dokumentus pateikia Savivaldybės administracijos Švietimo skyriui (Kvietinių g. 30, Gargždai).

13. Komisija protokolinius sprendimus priima ne vėliau kaip per 20 kalendorinių dienų nuo prašymo įregistravimo Švietimo skyriuje.

14. Komisijos priimti sprendimai gali būti skundžiami Savivaldybės administracijos direktoriui ar kitoms institucijoms Lietuvos Respublikos įstatymų nustatyta tvarka.

III SKYRIUS

BAIGIAMOSIOS NUOSTATOS

15. Su Komisijos priimtais sprendimais supažindinami prašymo teikėjai ir atitinkamos bendrojo ugdymo mokyklos direktorius.

____________________

PATVIRTINTA

Klaipėdos rajono savivaldybės tarybos

2012 m. kovo 29 d. sprendimu Nr. T11-174

(Klaipėdos rajono savivaldybės tarybos 2019 m.

gruodžio 19 d. sprendimo Nr. T11-403 redakcija)

KLAIPĖDOS RAJONO SAVIVALDYBĖS BENDROJO UGDYMO MOKYKLŲ APTARNAVIMO TERITORIJOS

1. Agluonėnų seniūnija:

1.1. Agluonėnų pagrindinė mokykla – Agluonėnai, Ažpurviai, Būdviečiai, Dreižiai, Griežiai, Grobštai, Juodikiai, Kisiniai, Kojeliai, Kantvainai, Poškos, Pozingiai, Stragnai II, Šaukliai, Šilininkai, Vanagai, Žagarai;

1.2. Mokiniai, baigę Agluonėnų pagrindinę mokyklą, mokosi Priekulės Ievos Simonaitytės arba Veiviržėnų Jurgio Šaulio gimnazijose.

2. Dauparų-Kvietinių seniūnija:

2.1. Gargždų „Minijos“ progimnazijos Gobergiškės skyrius – Alksniai, Dauparai, Gobergiškė, Jonušai, Kuliškiai, Šakiniai, Šlapšilė;

2.2. Mokiniai, baigę Gobergiškės skyrių, mokosi Gargždų „Minijos“ progimnazijoje.

3. Dovilų seniūnija:

3.1. Dovilų pagrindinė mokykla – Baičiai, Birbinčiai, Dovilai, Galčiai, Gedminai, Grambaviškiai, Grikšai, Jurgiai, Kisiniai, Kiškėnai, Kuliai, Lyveriai, Stučiai, Šnaukštai, Švepeliai;

3.2. Ketvergių pagrindinė mokykla – Butkai, Dumpiai, Gručeikiai, Jurgiai, Kalviai, Kaspariškiai, Ketvergiai, Kisiniai, Kiškėnai, Lėbartai, Rimkai, Rokai, Rusliai, Šernai, Toleikiai, Traubiai, Žiaukos;

3.3. Šiūparių mokykla-daugiafunkcis centras – Gelžiniai, Jurjonai, Margiai, Medsėdžiai, Piktožiai, Poškos, Pozingiai, Šiūpariai, Šnaukštai;

3.4. Mokiniai, baigę Dovilų, Ketvergių pagrindines mokyklas ir Šiūparių mokyklą-daugiafunkcį centrą, mokosi Gargždų miesto mokyklose.

4. Endriejavo seniūnija:

4.1. Endriejavo pagrindinė mokykla – Ablinga, Antkoptis, Auksoras, Dausynai, Endriejavas, Kačiai, Kapstatai, Kintrimai, Klibiai, Laigiai, Lelėnai, Ližiai, Naujokai, Paežeris, Patyris, Pažvelsis, Pyktiškė, Raukos, Rudgalviai, Sausiai, Stančaičiai, Šilėnai, Šlepštikos, Tickinai, Toliotai, Viržintai, Žadeikiai, Žemguliai, Žvaginiai;

4.2. Mokiniai, baigę Endriejavo pagrindinę mokyklą, mokosi Gargždų „Vaivorykštės“ arba Veiviržėnų Jurgio Šaulio gimnazijose.

5. Gargždų seniūnija:

5.1. Gargždų „Minijos“ progimnazija – Aukštoji g., Beržų g., Butkų Juzės g., P. Cvirkos g., Dainavos g., Dariaus ir Girėno g., Gamyklos g., Geležinkelio Pylimo g., Gėlių g., Globėjų aklg., Globėjų g., Gulbių g., J. Janonio g. (namų Nr. 5, 7, 9, 13, 15, 17, 20, 22, 28, 30, 32, 34, 36), Jaunimo g., Jūratės g., Karaliaus Mindaugo g., Kastyčio g., Klaipėdos g. (neporiniai namai), Knygnešių g., Kuršlaukio g., Laugalių g., Laugalių skg., Lėbartų g., Melioratorių g., Muitinės g., Pasienio g., Paupio g., Pušų g., Pušų skg., Savanorių g., Skaidrioji g., Skalvos g., Smėlio g., Smeltalės g., Statybininkų g., Sūduvos g., Šimtmečio g., Mykolo Vaitkaus g., Vingio g., Vyturių g., Žalioji g., Pasienio g., Pramonės g., Priemiesčio g., Žvejų g., sodininkų bendrija „Melioratorius“, Sendvario seniūnijos Budrikių, Dirvupių, Jakų, Klausmylių, Lelių, Sudmantų kaimai;

5.2. Mokiniai, baigę Gargždų „Minijos“ progimnaziją, mokosi Gargždų „Vaivorykštės“ gimnazijoje arba Gargždų „Kranto“ pagrindinėje mokykloje;

5.3. Gargždų „Kranto“ pagrindinė mokykla – Alyvų g., Asiūklių g., Ateitininkų g., Aušros g., Aušrupio g., J. Basanavičiaus g., Bereniškės g., Birutės g., Beržyno g., Inkilų g., Gargždės g., Gargždupio g., Gedimino g., Gedimino skg., Gintaro g., Gluosnių g., Griežlių g., J. Janonio g. (namų Nr. 1, 2, 4, 6, 8, 8A, 10, 12, 12A, 12B, 14, 16A) , Kalno g., Kęstučio g., Klaipėdos g. (poriniai namai), Kranto g., Kretingos Plento g., Krivių g., Kūliškių g., Kvietinių g., Laisvės g., Lakštingalų g., Lankų g., Lašišų g., Laukų g., Aleksandro Lengvino g., Lenktoji g., Liepų g., Lietuvininkų g., Lietuvininkų skg., Lyros g., Marių g., Marių skg., Minijos g., Minijos skg., Miško g., Naujakurių g., Naujoji g., Pakrantės g., Palangos g., Parko g., Pavasarininkų g., Pavasario g., Pievų g., Pirmūnų g., Plukių g., Poilsio g., Barboros Radvilaitės g., Ramioji g., Ramunių g., Rasos g., Rūtenių g., Sandoros g., Saulažolių g., Saulažolių k., Saulės g., Senoji g., Smilgų g., Smilgų skg., Sodininkų g., Sodo g., Sodžiaus g., Šaltinių g., Šerkšno g., Šlakių g., Šviesioji g., Taikos g., Tilto g., Topolių g., Treniotos g., Užmiesčio g., Užuovėjos g., Vaidilutės g., Vakaro g., Vasario 16-osios g., Vasario 16-osios skg., Vasaros g., Vilniaus pl., Vilties g., Vyšnių g., Vytauto g., Vytauto skg., Vytenio g., Volungės g., Žalgirio g., Žemaičių g., Žemaitės g., Žibučių g., Žiburių g., Žiemos g., Žiobrių g., Žvirgždo g., sodininkų bendrijos „Gargždelė“ ir „Minija“, Kvietinių-Dauparų seniūnijos Antkalnio, Genaičių, Gribžinių, Kvietinių, Saulažolių, Šatrių, Vaitelių, Žvirblių kaimai ir Vėžaičių seniūnijos Ežaičių, Gerduvėnų, Kalniškės bei Maciuičių kaimai;

5.4. Mokiniai, baigę Gargždų „Kranto“ pagrindinę mokyklą, mokosi Gargždų „Vaivorykštės“ gimnazijoje.

6. Judrėnų seniūnija:

6.1. Judrėnų Stepono Dariaus pagrindinė mokykla – Darius, Dauskiai, Girininkai, Jociai, Judrėnai, Landžiai, Mataičiai, Mikai, Misgiriai, Norgėlai, Pajudris, Uždvaris, Užvėnai, Šakėnai;

6.2. Mokiniai, baigę Judrėnų Stepono Dariaus pagrindinę mokyklą, mokosi Veiviržėnų Jurgio Šaulio gimnazijoje.

7. Kretingalės seniūnija:

7.1. Kretingalės pagrindinės mokyklos Girkalių skyrius – Bruzdeilynas, Dargužiai, Gibišėliai, Girkaliai, Grabiai, Graudūšiai, Karklė, Kibelkščiai, Kiokiai, Kukuliškiai, Kunkiai, Letūkai, Melašiai, Raišiai, Šaipiai;

7.2. Mokiniai, baigę Girkalių skyrių, mokosi Kretingalės pagrindinėje mokykloje;

7.3. Kretingalės pagrindinė mokykla – Aukštkiemiai, Bendikai, Egliškiai, Glaudėnai, Gvildžiai, Kalnuvėnai, Kalotė, Kretingalė, Kopūstai, Lankučiai, Normantai, Paupuliai, Peskojai, Pipirai, Potrai, Purmaliai, Sarčiai, Stančiai, Šlikiai, Vitiniai, Zeigiai;

7.4. Plikių Ievos Labutytės pagrindinė mokykla – Eglynai, Grauminė, Katkai, Kuršeliai, Medikiai, Pakamoriai, Plikiai, Radailiai, Sėlenai, Sėlenėliai, Skudžiai, Smilgynai, Šatriai, Šimkai, Trakiai, Triušiai, Vytaučiai, Žiobriai;

7.5. Mokiniai, baigę Kretingalės, Plikių Ievos Labutytės pagrindines mokyklas, mokosi Gargždų „Vaivorykštės“ gimnazijoje.

8. Priekulės seniūnija:

8.1. Dituvos pagrindinė mokykla – Dercekliai, Dituva, Kinčiai, Kliošiai, Lūžgaliai, Mickai, Nibrai, Rokai, Spengiai, Šilgaliai, Vaškiai;

8.2. Priekulės Ievos Simonaitytės gimnazija – Biržininkai, Būdviečiai, Daugmantai, Dreverna, Drukiai, Gropiškės, Grumbliai, Jokšai, Kalviškiai, Klišiai, Mėželiai, Šilininkai, Lankupiai, Liaunai, Lingiai, Pangesai, Pempiai, Pjaulai, Pleškučiai, Priekulės miestas, Priekulė I, Priekulė II, Stragnai I, Stragnai II, Svencelė, Venckai, Voveriškiai;

8.3. Mokiniai, baigę Dituvos pagrindinę mokyklą, mokosi Priekulės Ievos Simonaitytės gimnazijoje.

9. Sendvario seniūnija:

9.1. Slengių mokykla-daugiafunkcis centras – Aukštkiemiai, Baukštininkai, Ginduliai, Kalnuvėnai, Klemiškės I, Klemiškės II, Klipščiai, Mazūriškiai, Radailiai, Slengiai, Trušeliai;

9.2. Mokiniai, baigę Slengių mokyklą-daugiafunkcį centrą, mokosi Plikių Ievos Labutytės pagrindinėje mokykloje.

10. Veiviržėnų seniūnija:

10.1. Pašlūžmio mokykla-daugiafunkcis centras – Bareikos, Daukšaičiai, Jonikaičiai, Kelvėtai, Kiduliai, Kurmiai, Legučiai, Padagai, Pakalniškiai, Pakapis, Pašlūžmis, Petraičiai, Raukai, Rumbikiai, Šalpėnai, Šermukšniai, Vainotiškė;

10.2. Pašlūžmio mokyklą-daugiafunkcį centrą baigę mokiniai mokosi Veiviržėnų Jurgio Šaulio gimnazijoje;

10.3. Veiviržėnų Jurgio Šaulio gimnazijos Pėžaičių skyrius – Aisėnai, Bilvietis, Dvyliai, Luišės, Mikužiai, Mockaičiai, Pėžaičiai, Pozingiai, Skomantai, Šarkiškiai, Šiuraičiai, Vyskupiškiai;

10.4. Mokiniai, baigę Pėžaičių skyrių, mokosi Veiviržėnų Jurgio Šaulio gimnazijoje.

10.5. Veiviržėnų Jurgio Šaulio gimnazija – Aisėnai, Balsėnai, Brožiai, Daugėlai, Dauskiai, Dūdinėliai, Eidukai, Jucaičiai, Juodupis, Kausteikliai, Liepaičiai, Malagiai, Mataičiai, Meiskiai, Mikužiai, Norgėlai, Pėžaičiai, Pozingiai, Ruigiai, Rusinai, Sausiai, Stirbiai, Šukaičiai, Tarvydai, Trepkalniai, Upitėnai, Vainiai, Veiviržėnai, Vilkiai, Vištiškiai, Vyskupiškiai.

11. Vėžaičių seniūnija:

11.1. Vėžaičių pagrindinė mokykla – Antkoptis, Brožiai, Ežaičiai, Gerduvėnai, Girininkai, Grikštaičiai, Jokuliai, Jurjonai, Kalniškė, Kavaliauskai, Maciuičiai, Pagerdaujis, Pajuodupis, Perkūnai, Ruigiai, Samališkė, Stirbiai, Tilvikai, Vėžaičiai;

11.2. Mokiniai, baigę Vėžaičių pagrindinę mokyklą, mokosi Gargždų „Vaivorykštės“ gimnazijoje;

11.3. Lapių pagrindinė mokykla – Greičiūnai, Lapiai, Pažvelsis, Pikteikiai, Rudaičiai, Utriai, Žvelsėnai;

11.4. Mokiniai, baigę Lapių pagrindinę mokyklą, mokosi Gargždų „Vaivorykštės“ gimnazijoje.

12. Kaimo bendrojo ugdymo mokyklų priešmokyklinio ugdymo grupių ir 1–8 klasių mokiniai, gyvenantys toliau kaip 3 kilometrai nuo mokyklos, kuriems Klaipėdos rajono savivaldybė užtikrina vežiojimą ne į artimiausią mokyklą, gali rinktis aptarnavimo teritorijai nepriskirtą mokyklą.

13. Mokiniai gali rinktis kitą nei nustatyta pagal aptarnavimo teritoriją mokyklą, jei toje mokykloje yra laisvų vietų.

14. Mokiniai, kurių aptarnavimo teritorijai priskirta mokykla reorganizuojama, likviduojama, pertvarkoma ar mokykloje nekomplektuojamos kai kurios klasės, naujais mokslo metais renkasi artimiausią gyvenamajai vietai mokyklą.

15. Mokinių, turinčių didelių ir labai didelių specialiųjų ugdymosi poreikių, priėmimui aptarnavimo teritorijos nenustatomos.

16. Mokiniai, kurių gyvenamoji vietovė pažymėta prie kelių bendrojo ugdymo mokyklų, gali rinktis pageidaujamą mokyklą.

__________________________________

Pakeitimai:

1.

Klaipėdos rajono savivaldybės taryba, Sprendimas

Nr. T11-74, 2018-02-22, paskelbta TAR 2018-02-28, i. k. 2018-03224

Dėl Klaipėdos rajono savivaldybės tarybos 2012 m. kovo 29 d. sprendimo Nr. T11-174 "Dėl Priėmimo į Klaipėdos rajono savivaldybės bendrojo ugdymo mokyklas tvarkos aprašo ir mokyklų aptarnavimo teritorijų patvirtinimo" pakeitimo

2.

Klaipėdos rajono savivaldybės taryba, Sprendimas

Nr. T11-403, 2019-12-19, paskelbta TAR 2019-12-27, i. k. 2019-21334

Dėl Klaipėdos rajono savivaldybės tarybos 2012 m. kovo 29 d. sprendimo Nr. T11-174 „Dėl Priėmimo į Klaipėdos rajono savivaldybės bendrojo ugdymo mokyklas tvarkos aprašo ir mokyklų aptarnavimo teritorijų patvirtinimo“ pakeitimo

3.

Klaipėdos rajono savivaldybės taryba, Sprendimas

Nr. T11-12, 2021-01-28, paskelbta TAR 2021-02-01, i. k. 2021-01821

Dėl Klaipėdos rajono savivaldybės tarybos 2012 m. kovo 29 d. sprendimo Nr. T11-174 „Dėl Priėmimo į Klaipėdos rajono savivaldybės bendrojo ugdymo mokyklas tvarkos aprašo ir mokyklų aptarnavimo teritorijų patvirtinimo“ pakeitimo